《寄德邵 其二》
宋代·李正民

闻说王门久曳裾，馀皇曾奉数行书。柯山倥偬难为客，海岸萧条且屏居。

侯喜不应操耒具，井丹宁肯食葱菹。扁舟过我非难事，百结心旌待子舒。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。